 **Ministerul Mediului, Apelor şi Pădurilor**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Sălaj** |

# **ACORD DE MEDIU**

**Nr.** număr **din 18.08.2016**

**PROIECT**

Ca urmare a cererii adresate de **FLAVOIA HEN,** cu sediul în mun. Oradea, str. Nistrului, nr. 42, Judetul Bihor, înregistrată la APM Salaj cu nr. 1513/03.09.2015, în vederea obținerii acordului de mediu pentru proiect, în urma parcurgerii procedurii de reglementare de către APM Sălaj, în baza:

* **Ordonanței de urgență a Guvernului nr. 195/2005** privind protecția mediului, aprobată cu modificări și completări prin Legea nr. 265/2006, cu modificările și completările și ulterioare;
* **Hotărârii Guvernului** **nr. 38/2015** privind organizarea și funcționarea Ministerului Mediului, Apelor și Pădurilor;
* **Hotărârii Guvernului nr. 1000/2012** privind reorganizarea și funcționarea Agenției Naționale pentru Protecția Mediului și a instituțiilor publice aflate în subordinea acesteia;
* **Hotărârii Guvernului nr. 445/2009** privind evaluarea impactului anumitor proiecte publice și private asupra mediului, cu modificările și completările și ulterioare;
* **Ordinul Ministerului Mediului și Pădurilor nr. 135/2010** privind aprobarea metodologiei de aplicare a evaluării impactului asupra mediului pentru proiecte publice și private;
* **Ordinul Ministerului Mediului și Pădurilor nr. 19/2010** pentru aprobarea Ghidului metodologic privind evaluarea adecvată a efectelor potențiale ale planurilor sau proiectelor asupra ariilor naturale protejate de interes comunitar;
* **Ordinului Ministerului Apelor și Protecției Mediului nr. 863/2002** privind aprobarea Ghidurilor metodologice aplicate etapelor procedurii cadru de evaluare a impactului asupra mediului;
* **Ordonanței de Urgență a Guvernului nr. 57/2007** privind regimul ariilor naturale protejate, conservarea habitatelor naturale, a florei și faunei sǎlbatice, cu modificǎrile și completǎrile ulterioare, aprobată prin Legea nr. 49/2011,

**se emite:**

**ACORD DE MEDIU**

**pentru proiectul**

***„Amenajarea fermei G.O.C 1 în vederea creşterii puilor de carne şi a tinererului de înlocuire”***

**titular: FLAVOIA HEN**,prin...., cu adresa...

**având amplasamentul:** în satPanic, nr. 22/A, com. Hereclean,

**în scopul** stabilirii condițiilor și a măsurilor pentru protecția mediului care trebuie respectate pentru realizarea proiectului,

**care prevede:**

# **I. Descrierea proiectului, lucrările prevăzute de proiect, inclusiv instalațiile și echipamentele**

**1. Amplasament**

Din punct de vedere administrativ obiectivul este localizat în intravilanul localităţii Panic, com. Hereclean, jud. Sălaj. Accesul se face din DN1H Zalău - Satu Mare, pe un drum tehnologic ce se desprinde la Km 93+600, de 30+100+60+100+160+230 m, până când se ajunge la filtru din dreptul postului de pază şi control al societăţii.

Vecinăţăţi: N păşune comunală;

E Păşune comunală;

S construcţii industriale – hale utilizate în activităţi agro-industriale;

V păşune comunală, pădure (Fond Forestier Naţional)

Platforma avicolă Hereclean, din care face parte şi Ferma G.O.C1, fucţionează ca fermă avicolă din anul 1980, când a fost dată în folosinţă sub denumirea de Întreprinderea Avicolă de stat-Ferma 7 „Găini Ouă Consum”. Astfel de la începuturi (1980) şi până în prezent, activitatea obiectivului a rămas aceeaşi de producţie în domeniul avicol.

**2. Situaţia existentă**

În cadrul platformei se desfăşoară activităţi pentru cresterea găinilor pentru producţia de ouă şi creşterea puilor de carne, obţinerea furajelor şi alte activităţi auxiliare.

Suprafaţa totală a obiectivului este de 106.582 mp, din care:

* suprafaţa construită (18 hale) – 23.433 mp;
* suprafaţă reţele, inclusiv căi de acces – 4.640 mp;
* zone nepavate (suprafeţe înierbate sau cu vegetaţie spontană) – 78.200 mp.

Ferma de găini de ouă de consum GOC2 are o capacitate maximă totală de 78.200 păsări/an, fiind formată din patru hale de producţie (H1, H2, H3, H4).

Ferma de pui de carne FPC are o capacitate maximă totală de 133.200 păsări/ciclu, fiind format din şase hale de producţie identice.

Ferma de pui de carne Flavoia Logistic SRL are o capacitate maximă de 27.447 păsări/ciclu, fiind format din două hale de producţie identice.

Instalaţia de preparare a furajelor MicroFNC este destinată prepărării hranei exclusiv pentru Ferma de găini pentru ouă de consum GOC2 şi cuprinde trei depozite de cereale şi o moară de cereale.

Depozitul de dejecţii este reprezentat de o construcţie închisă cu suprafaţa de 980 mp, cu pardoseală şi cu pereţii din beton, prevăzută cu acoperiş.

Rezervorul de carburant (pentru motorină) cu o capacitate nominală de 9 mc este de tip cilindric şi orizontal şi este amplasat suprateran.

Rezervoarele de combustibil sunt instalaţii conexe aerotermelor, fiind instalate în exteriorul halelor, acestea au capacităţi individuale de stocare de 1 mc.

Halele H3, H4, H5,H6, H7, H8 sunt în conservare. Hala nr. 19 este utilizată ca centru de colectare, sortare şi ambalje ouă.

Platforma zootehnică mai cuprinde:

* platforme betonate;
* căi de acces betonate;
* 2 posturi trafo;
* 4 filtre sanitare;
* 5 filtre rutiere;
* sediu administrativ.

**3. Situaţia propusă**

Scopul proiectului constă în reamenajarea prin redotare tehnologică a celor şase hale existente (H3, H4, H5,H6, H7, H8), aflate în conservare, pentru a deservi Ferma G.O.C.1. Halele de producţie propuse a fi retehnologizate sunt dezafectate, iar în interiorul lor nu există niciun fel de utilaj. Suprafaţa construită existentă rămâne aceeaşi, 1200 mp pentru fiecare hală, din care util 1050 mp.

Se propune polularea fiecărei hale cu 24.000 de capete/hală/ciclu, ajungându-se astfel la o producţie de 144.000 de capete pe întreaga fermă pe ciclu. Capacitatea maximă a fermei va fi de cca. 936.000 păsări/an. Într-un an pot fi crescuţi alternativ pui de carne şi tineret de înlocuire, respectându-se durata ciclurilor.

Astfel, pentru creşterea puilor de carne, 6,5 cicluri/an, fiecare ciclu incluzând o perioadă de 42-44 zile de creştere păsări, urmată de o perioadă de 10 zile, după depopulare, dedicată curăţării mecanice a halelor, dezinfecţiei şi vidului sanitar.

Dacă se alege creşterea tineretului de înlocuire, regimul de funcţionare al fermei va include 3 cicluri/an, fiecare ciclu fiind structurat dintr-o perioadă de 15 săptămâni creştere păsări, urmată de o perioadă de 1 săptămână, după depopulare, dedicată curăţării mecanice a halelor, dezinfecţiei şi vidului sanitar.

Halele vor dispune de sisteme de ventilaţie forţată, constituite din ferestre de admisie a aerului şi din orificii de evacuare a acestuia. Evacuarea aerului impurificat din fiecare hală se va realiza prin intermediul ventilatoarelor montate în orificiile de evacuare de pe unul dintre pereţii halei şi dispuse în linie orizontală, la o distanţă de 70 cm faţă de nivelul solului.

Sistemul de creştere adoptat este la sol pe aşternut permanent uscat din paie.

Modernizarea va consta în dotarea fiecărei hale cu:

* 5 ventilatoare de câte 38.000 m³/h;
* 1 ventilator de 22.000 m³/h;
* 3 linii de furaje în lungime de 117 m fiecare;
* 4 linii de adăpare în lungime de 117 m fiecare, suspendate, prevăzute cu: reglator de presiune pe fiecare linie, profil din aluminiu, sistem anticăţărare păsări şi furtune racord; o unitate suport de racord la reţeaua de apometru electronic, manometru, filtru, regulator de presiune central şi un dozator de medicamente automat;
* pentru fiecare 2 hale se va monta un buncăr exterior pentru depozitarea furajelor cu o capacitate de 16 t fiecare (în total 3 buncăre pentru cele 6 hale);
* aeroterme pentru încălzirea spaţiilor cu funcţionare pe bază de combustibil lichid (motorină), fiecare hală va fi dotată cu câte două bucăţi,cu următoarele caracteristici tehnice: putere termică 69.000 kcal/h, consum combustibil 8 l/h, aer cald suflat 7.700 m³/h;
* 12 rezervoare de stocare a combustibilului, cu capacitatea individuală de 1m³, rezultând o capacitate de stocare de 12 m³.

De asemenea, modernizarea va consta şi în înlocuirea conductelor subterane de aducţiune cu apă la fiecare hală şi la filtru şi lucrări de termoizolaţie prin placarea fiecărei hale cu polistiren de 10 cm pe exterior.

**4. Utilităţi**

a) *Alimentarea cu apă*: se va realiza din sursa existentă pe amplasament:

* reţeaua de apă SC Compania de Apă Someş SA printr-o conductă de aducţiune din polietilenă cu diametrul de 63 mm;
* sursă subterană, un foraj de medie adâncime cu următoarele caracteristici: H=120 m, Ø= 300 mm;

Lucrările prevăzute se referă numai la modernizarea sistemului de alimentare cu apă din interiorul halelor de producţie, care presupune:

* săpătură, introducere conductă de apă, aşezare pat nisip şi acoperire;
* spargeri beton în zona subtraversărilor;
* execuţie cămin robinet;
* căutare reţea principală de apă;
* refacere zonă betonată.

b) *Evacuare ape uzate:*

* de tip menajer: colectare în bazinul etanş, vidanjabil, cu V=2 mc;
* tehnologice: rezultate de la igienizarea halelor vor fi colectate printr-o reţea de PVC cu Dn= 110 mm şi Ltot= 120 m şi transportate în 6 bazine etanşe şi vidanjabile, fiecare având V=2 mc.
* apele pluviale: vor fi colectate prin rigole betonate care vor asigura descărcarea lor într-o ravenă naturală din vecinătatea amplasamentului.

c) *Alimentatea cu energie electrică*: se realizează de la reţeaua de energie electrică a Electrica S A din zonă fără să fie modificată sau cuprinsă în lucrările de modernizare.

**5. Procese tehnologice de producţie**

Etapa de construcţie:- pregătirea sumară a terenului (platforme operaţionale);

* transportul utilajelor, echipamentelor şi materialelor pe amplasament;
* realizarea organizării de şantier (care se va realiza în cadrul halelor);
* lucrări de dezafectare a structurii;
* lucrări de termoizolaţie cu polistiren de 10 mm;
* lucrări de reabilitare a reţelelor tehnico-edilitare;
* lucrări de reparaţii şi renovări;
* lucrări de asigurare a perimetrului (împrejmuiri, delimitări, etc.);
* lucrări de refacere a perimetrelor afectate;
* retragerea utilajelor;
* evacuarea materialelor ce nu mai sunt utilizate, a deşeurilor inerte;
* lucrări de finisaj;
* probe tehnologice.

Etapa de fucţionare: - popularea halelor cu pui de o zi;

* administrarea de furaj, apă, tratamente;
* mentinerea condiţiilor optime fito-veterinar-sanitare;
* retragerea din hale a puilor aduşi la greutatea optimă (pentru sacrificare);
* curătarea şi dezinfecţia halelor;
* perioada de vid sanitar;
* întreţinere spaţii verzi, căi de acces, clădiri;
* administrare şi pază.

1. *Pregătirea halelor pentru populare – vidul sanitar*

După depopularea halelor, acestea sunt pregătite pentru noul efectiv prin scoaterea aşternutului în amesctec cu dejecţiile (mecanizat) şi curăţarea manuală, spălarea halei şi igienizare. Operaţiile în vidul sanitar se vor executa de o societate autorizată pe bază de contact de prestări servicii.

1. *Popularea cu pui de o zi*

Transportul puilor de o zi se face cu mijloace de transport ale staţiei de incubaţie, autorizate, în lădiţe speciale. Popularea se face după o verificare prealabilă a condiţiilor de microclimat din hală, pentru a se putea asigura o temperatură a mediului ambiant şi o ventilaţie corespunzătoare. Aşternutul din hale este răspândit pe toată suprafaţa cu o grosime de 7 cm vara şi 10 cm iarna (în medie cca. 3,5 kg/mp). Introducerea puilor în hale se face în funcţie de starea acestora cu respectarea densităţii maxime admise.

1. *Creşterea puilor – sistemul de hrănire*

Hrana necesară creşterii puilor va fi asigurată prin intermediul unor linii de furajare care funcţionează automat, sunt comandate de senzori de furaj. Se va avea în vedere ca reţetele să fie în mod corespunzător adaptate la vârsta păsărilor printr-un mamagement nutriţional adecvat conform cerinţelor BAT.

1. *Sistemul de adăpare*

Adăparea puilor se face cu instalaţii de adăpare compuse din bazine cu flotor instalate la capătul halei, conducte şi furtune de distribuţie a apei la adăpători şi sistemul de aerisire la capătul opus. Sistemul de adăpare prin nipluri picurătoare este prevăzut cu: cupiţa pentru recuperarea scurgerilor diminuându-se pierderile de apă şi prevenind udarea aşternutului; sistem de filtrare şi sistem automat de dozare a medicamentelor. Aceste sistem oferă posibilitatea de a regla şi presiunea din conducta de la picurătoare, presiune care creşte odată cu vârsta păsărilor asigurând astfel o adăpare corectă. La sfârşitul ciclului de creştere, liniile de picurători se pot ridica în tavan pentru a uşura accesul în hală în timpul vidului sanitar. Consumurile de apă sunt contorizate automat şi înregistrate.

1. *Sistemul de climatizare şi ventilare*

Sistemul de climatizare automatizat prevăzut prin proiect va asigura un microclimat optim în hală în funcţie de vârsta păsărilor şi de condiţiilor climatice din exteriorul acestora. Iarna, admisia se face prin depresiune prin admisiile de aer proaspăt de coamă, cu exhaustarea aerului viciat prin ventilatoarele de coamă şi pe peretele frontal; vara admisia de aer se face prin deschiderea tunel

– prin sistemul de răcire tip fagure, cu perdea de apă şi exhaustare prin ventilatoarele de capăt de hală. Aerul pătrunde în hală, pe o suprafaţă mare prin răcitoarele tip fagure, pe baza diferenţei de presiune – depresiune creată de exhaustarea de capăt. Astfel aerul exterior este răcit şi directionat longitudinal în hală, fiind exhaustat prin ventilatoarele de capăt.

1. *Iluminatul*

Instalaţia de iluminat este concepută special pentru creşterea puilor de carne. Lumina verde în prima fază a ciclului de creştere, apoi lumina albastră spre sfârşitul ciclului are efecte beneficeasupra consumului de furaj, creşterea în greutate şi rata mortalităţii. In prima săptămână de viaţă intensitatea luminoasă trebuie să fie mai mare, în jur de 20 lucşi/mp. Programul de iluminat în primele 2 săptămâni este de 1 oră întuneric+23 ore lumină, săptămânile 3-6 este de 4 ore întuneric+20 ore lumină.

Sistemul de iluminat automatizat este asigurat prin 3 linii de becuri electrice pentru fiecare hală care asigură intensitatea luminoasă în funcţie de tehnologia de creştere a puilor de carne.

1. *Ecarisarea fermei*

Cadavrele rezultate din ciclu de creştere pot rezulta ocazional şi sunt ţinute în „camera de cadavre”, izolate, până ce vine firma specializată să le ridice (respectiv SC Protan SA) printr-o autospecială autorizată pentru transportul subproduselor de origine animală ce nu sunt destinate consumului uman.

1. *Depozitarea dejecţiilor uscate*

Dejecţiile, împreună cu aşternutul de paie vor fi evacuate din hale la sfârşitul fiecărui ciclu de creştere pe platforma de stocare existentă în cadrul fermei (depozitul de dejecţii în suprafaţă de 890 mp), fiind eliminate imediat de pe amplasament prin intermediul unor benficiari, care le vor utiliza ca îngrăşăminte pentru sol. Evacuarea şi încărcarea în vehicule se va realiza cu utilaje mobile motorizate.

Conform contractelor, anexate la documentaţie, încheiate cu SC Er Agro Germ SRL, Schuetzagra Impex SRL, Agro Sanktana SRL, aceştia au obligaţia să preia în maxim 48 de ore de la comunicare, după depopularea halelor, întreaga cantitate de dejecţii de pasăre rezultată de pe platforma Hereclean. De asemenea aceştia răspund de asigurarea transportului şi de securitatea lui, precum şi de gestionarea dejecţiilor de păsăre în conformitate cu legislaţia specifică în domeniu.

1. *Livrarea păsărilor la sfârşitul ciclului de creştere*

După finalizarea fiecărui ciclu de creştere (aproximativ 42-44 zile), pui ajunşi la greutatea de sacrificare (în medie de 1,9 kg) sunt încărcaţi manual în cuşti şi transportaţi cu mijloace autorizate sanitar-veterinar la abatorul societăţii.

Referitor la transferul puicuţelor de înlocuire în halele de găini ouătoare, acesta se realizează cu deosebită atenţie, la sfârşitul perioadei de creştere suficientă (aproximativ 15 săptămâni).

1. *Curăţirea mecanică*

Evacuarea aşternutului din hale se face mecanic cu utilaje echipate corespunzător prin uşile special practicate. Acesta este încărcat în mijloace de trasport şi predat către terţi. După golirea halelor urmează operaţia de maturare şi spălare mecanică cu apă sub presiune. Apele uzate tehnologice rezultate din purjări şi spălări în vidul sanitar vor fi colectate printr-o reţea din PVC şi transportate în 6 bazine etanşe şi vidanjabile, fiecare având V=2 mc.

# **II. Motivele și considerentele care au stat la baza emiterii acordului de mediu**

1. **Modul de încadrare în planul de urbanism și amenajare a teritoriului:**

- conform certificatului de urbanism nr. 21 din 05.03.2015, emis de Primăria Comunei Hereclean, terenul aferent amplasamentului propus în suprafaţă de 39.440 este proprietatea solicitantului şi se află în intravilanul satului Panic, conform PUG.

- situaţia actuală: terenul este situat în zona de unităţi agro-industriale şi are categoria de folosinţă curţi-construcţii;

- situaţia propusă: destinaţii admise – unităţi agro-industriale;

– unităţi de depozitare;

– construcţii şi reţele tehnico-edilitare.

1. **Motivele/criteriile pe baza cărora s-a ales alternativa de realizare a proiectului, inclusiv tehnologică și de amplasament:**

- conform Raportului de impact asupra mediului soluţia tehnică adoptată pentru realizarea obiectivului a fost aleasă avându-se la bază următoarele criterii:

* Menţinerea situaţiei existente (varianta „0”) ce presupune păstarea unor suprafeţe degradate şi a unor platforme zootehnice nefuncţionale şi neviabilizate:

- imposibilitatea asigurării unor servicii de calitate pentru asigurarea produselor agro-zootehnice la nivelul cerinţelor şi standardelor actuale de piaţă;

- imposibilitatea conformării la leslaţia şi normele specifice în vigoare pe linie de producţie a mediului şi nu numai;

* Relocarea fermei:

- identificarea unei locaţii alternative ar presupune investiţii majore, în vederea asigurării infrastructurii necesare (drumuri de acces, retele, etc.) cu posibila afectare a factorilor de mediu;

- nu ar răspunde principiilor dezvoltării durabile, ducând la afectarea capitalului natural;

* Abordarea altor tehnologii de creştere:

- tehnologia de creştere propusă răspunde codurilor BAT/BREF, reprezentând o cale eficientă şi de randament maxim în vederea stimulării şi asigurării unei producţii agro-zootehnice la nivelul standardelor existente.

- locaţia se pretează foarte bine desfăşurării activităţii de creştere a păsărilor deoarece a avut în trecut aceeaşi destinaţie şi dispune de posibilitatea de a racorda ferma la reţelele de utilităţi existente în zonă;

- procesul tehnologic, sistemul de crestere propus, tipurile de echipamente şi modul de colectare, evacuare şi tratare a dejectiilor sunt în concordanţǎ cu cele mai bune tehnici disponibile prevǎzute în documentele de referinţǎ BAT/BREF;

- realizarea lucrărilor propuse va contribui la creşterea productivităţii şi eficienţei economice a activităţii de creştere a păsărilor;

- realizarea perdelei perimetrale de protecţie vegetală răspunde obiectivelor de protecţia mediului pentru factorul de mediu aer şi pentru sănătatea populaţiei.

1. **Încadrarea în BAT, BREF:**

- activitatea se va încadra după realizarea proiectului sub prevederile Legii 278/2013 privind emisiile industriale, la punctul 6.6., lit. a) – *Creşterea intensivă a păsărilor de curte şi a porcilor, cu capacităţi de peste 40.000 de locuri pentru păsări de curte, aşa cum sunt definite la art. 3 lit. rr) din prezenta lege;*

- sistemul de creştere şi adăpostire respectă cerinţele BAT/BREF (**densitatea între 18 şi 24 păsări/m2**) – creştere la sol pe aşternut de paie uscat, densitatea de populare a fermei 22,8 păsări/m2;

* consumul de apă estimat de 8,2 l/cap/serie pentru adăpare şi 5 l/m2/an pentru igienizare se încadrează în cerinţele BAT/BREF (**4.5-11 l/cap/ciclu – pentru adapare** şi **0.012 – 0.120** **m3/m2/an pentru igienizare**);
* încadrarea consumului de energie electrică în cerinţele BAT/BREF (**0,10 - 0,14 kwh/cap/zi**);
* reducerea consumului de energie prin implementarea sistemului termoizolant cu polistiren de 100 mm;
* formula nutritională şi sistemul de furaje (pe faze) aplicate în fermă răspund cerinţelor BAT/BREF;
* elaborarea planului de acţiune pentru evenimente neprevăzute;
* sunt respectate cerintele Directivei 2010/75/CE privind prevenirea si controlul integrat al poluării transpusa prin Legea 278/2013 privind emisiile industriale;

1. **Respectarea cerințelor comunitare transpuse în legislația națională:**

* proiectul **intră** sub incidenţa HG nr. 445*/*2009 privind evaluarea impactului anumitor proiecte publice şi private asupra mediului, fiind încadrat în *Anexa nr. 2* la:
* *punctul 1, litera e) – instalatii pentru creşterea intensivă a animalelor de fermă, altele decât cele incluse în anexa nr. 1;*
* *punctul 13, litera a)*  - *orice modificari sau extinderi, altele dacat cele prevazute la punctul 22 din anexa nr.1, ale proiectelor prevazute in anexa nr.1 sau in prezenta anexa, deja autorizate, executate sau in curs de a fi executate, care pot avea efecte semnificative negative asupra mediului*;
* proiectul propus **nu intra** sub incidenta art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei si faunei salbatice, cu modificarile si completarile ulterioare,
* pentru proiect a fost realizată evaluarea impactului asupra mediului, conform Hotărârii Guvernului nr. 445/2009 *privind evaluarea impactului anumitor proiecte publice şi private asupra mediului,* care transpune prevederile Directivei 2011/92/UE a Parlamentului European şi a Consiliului privind evaluarea anumitor proiecte publice şi private asupra mediului *şi implementată prin,* Ord. MMP/MAI/MADR/MDRT. nr. 135/76/84/1284 din 2010 pentru *aprobarea Metodologiei de aplicare a evaluarii impactului asupra mediului pentru proiecte publice si private;*
* evidenţa cantitatii de deşeuri, frecvenţa colectării, modul de colectare şi eliminare este în concordanţă cu Directiva 2008/98/CE privind deşeurile transpusă în legislaţia naţională prin Legea 211/2011, republicată;
* în conformitate cu prevederile Directivei 2004/35/CE privind răspunderea pentru mediu în legătură cu prevenirea şi repararea daunelor aduse mediului, transpusă în legislaţia naţională prin OUG nr. 68/2007, cu modificările şi completările ulterioare, în cazul unei ameninţări iminente cu un prejudiciu asupra mediului, operatorul este obligat în cazul poluărilor accidentale, să ia măsuri imediate de limitare a zonelor poluate, şi să informeze APM de pe teritoriul administrativ al judeţelor unde se desfăşoară activitatea, GNM-CJ, AN Apele Române (după caz), în maxim 2 ore după identificarea incidentului;
* Regulamentul (CE) nr. 1069/2009 al Parlamentului European si al Consiliului din 21 octombrie 2009 de stabilire a unor norme sanitare privind subprodusele de origine animală si produsele derivate care nu sunt destinate consumului uman si de abrogare a Regulamentului (CE) nr. 1774/2002 (Regulament privind subprodusele de origine animală);

1. **Modul cum răspunde/respectă obiectivele de protecția mediului din zonă pe aer, apă, sol etc.:**
2. **Compatibilitatea cu obiectivele de protecție a sitului Natura 2000, după caz:**

* nu este cazul.

1. **Luarea în considerare a impactului direct, indirect și cumulat cu al celorlalte activități existente în zonă etc:**

* conform raportului privind evaluarea impactului asupra factorului de mediu aer „impactul asupra calitaţii aerului înconjurator generat de implementarea proiectului se va situa, în zonele cu receptori sensibili (populaţie şi vegetaţie, inclusiv vegetaţia din ariile naturale protejate din apropiere), sub valorile limita legale, indiferent de intervalul de mediere, atît prin aport singular, cât şi cumulat cu aportul surselor existente în amplasamentul Fermei de păsări din comuna Hereclean.”

# **III. Măsuri pentru prevenirea, reducerea și, unde este posibil, compensarea efectelor negative semnificative asupra mediuluI:**

* Respectarea tuturor lucrărilor prevăzute în Raportul privind impactul asupra mediului, a Studiul de impact asupra sănătăţii populaţiei şi a actelor/avizelor din documentaţia care a stat la baza emiterii prezentului acord.
* În timpul lucrărilor de construcţie, se vor respecta măsurile de protecţie a factorilor de mediu prevăzute în raportul privind impactul asupra mediului.

**a)** **măsuri în timpul realizării proiectului pe factori de mediu și efectul implemenentării acestora:**

*Pentru factorul de mediu ap*ă:

* nu se vor face depozitări de materiale şi deşeuri direct pe sol;
* nu se vor deversa ape uzate sau lichide de altă natură direct pe sol;
* se vor utiliza mijloace de transport şi utilitare verificate conform normelor tehnice în vigoare;
* se vor utiliza materiale absorbante şi capacitaţi de stocare pentru intervenţie în cazul deversarii accidentale de uleiuri şi/sau combustibili.

*Pentru factorul de mediu aer*:

* folosirea unor utilaje performante privind emisiile de noxe si zgomote, în stare bună de funcţionare şi cu toate reviziile efectuate la zi;
* umectarea suprafeţelor în scopul evitării dispersiei prafului;
* management corespunzător al deşeurilor conform legislaţiei de mediu;
* împrejmuirea perimetrului fermei, spre zonele locuite, cu grad compact din panouri de beton cu înălţimea de 1,8 m, mărginit la interior şi exterior de perdele arboricole;

*Pentru factorul de mediu sol/subsol*:

* lucrările de constructii se vor realiza de firme specializate, autorizate;
* măsurile de prevenire/diminuare revin acestora care îşi vor asuma responsabilitatea pentru toate situaţiile în care pot apărea poluări semnificative ale solului-subsolului şi freaticului, astfel:
* se vor stabili regulamente de lucru şi se vor elabora planuri de prevenire/combatere/intervenţie în caz de poluare accidentală;
* se va stabili un responsabil pentru supravegherea activitaţii în şantier;
* se vor respecta prescripţiile de proiect aprobat şi ale autorizaţiei de construcţie;
* se vor gestiona conform legislaţiei în vigoare toate categoriile de deşeuri rezultate din lucrările de construcţii;
* se vor recupera şi reutiliza eventualele materiale de construcţii rezultate din dezafectări;
* nu se vor crea depozite de materiale şi/sau deşeuri direct pe sol;
* suprafeţele de lucru vor fi restrânse la minim în cadrul organizării de şantier;
* se va asigura spaţiul necesar folosinţei igienico-sanitare a angajaţilor din organizarea de şantier;
* se vor utiliza mijloace de transport şi utilitare într-o stare tehnică corespunzătoare Normelor RAR.

*Pentru zgomot, vibra*t*ii, radia*t*ii*:

* folosirea tehnicilor de control a zgomotului: pereţi izolţi, izolare fonică;
* utilizarea de utilaje performante cu nivel redus de zgomot şi pentru care s-a realizat revizia tehnică;
* conform raportului de evaluare a impactului asupra mediului pe perioada realizării proiectului zgomotul produs în incinta şantierelor de construcţii montaj nu va afecta aşezările omeneşti, zgomotul produs situându-se mult sub pragul limitei admise de 65 dB;

*Pentru de*s*euri*:

* deseurile generate în perioada de construcţie sunt specifice activităţilor care presupun lucrări de modernizare şi reabilitare construcţii: pământ, piatră, moloz, metale, cabluri, plastic, carton bituminat, etc.;
* deseurile generate vor fi colectate selectiv şi depozitate temporar corespunzător prevederilor legislaţiei specifice, în spaţii special amenajate, în vederea eliminării/valorificării acestora;
* deseurile metalice rezultate ca urmare a deteriorării unor elemente în timpul operaţiilor de construcţie – montaj, se vor valorificarea prin firme specializate;
* pamântului şi pietrele se vor aplica pe teren pentru nivelarea acestuia, iar molozul în sanţurile din halele rămase după dezafectarea bateriilor;
* colectarea separată a deşeurilor din lemn rezultate din cofraje, paleţi, etc. şi valorificarea acestuia ca lemn pentru foc.

Pentru protecţia biodiversităţii

* investiţia nu se situează în zone protejate din punct de vedere al biodiversităţii, distanţa până la cele mai apropiate arii naturale protejate, Stejerişul Panic şi Stejerişul de la Balta Panic este de 1,8 km, respectiv 2,9 Km.

Pentru sănătatea populaţiei:

* activitatea de montare a sistemelor de crestere in hale se desfasoara in spatii inchise ;
* activităţile generatoare de zgomot se vor desfăşura numai pe durata zilei şi în afara zilelor de sărbătoare legală;
* utilizarea de utilaje performante cu nivel redus de zgomot;
* spălarea vehiculelor care utilizează drumurile publice după părăsirea zonei;
* folosirea unor utilaje performante privind emisiile de noxe şi zgomote;
* umectarea suprafeţelor în scopul evitării dispersiei prafului.

Pentru patrimoniu cultural şi istoric:

* în zona amplasamentului nu există elemente de patrimoniu cultural şi istoric care să fie afectate de implementarea proiectului.

**b) măsuri în timpul exploatării și efectul implemenentării acestora:**

*Pentru factorul de mediu apă:*

* apele uzate menajere şi tehnologice vor fi colectate numai prin sistemul de canalizare şi vor fi stocate în bazinul vidanjabil;
* bazinele se vor vidanja ori de căte ori va fi nevoie, dar nu mai puţin de 2 ori/an;
* se va verifica periodic starea de impermeabilizare a bazinului şi etanşarea conductelor şi canalelor din incinta fermei şi se va interveni în scopul reabilitării acestora în caz de necessitate;
* dejecţiile solide vor fi colectate din adăposturi cu mijloace mecanice, vor fi încarcate direct în remorci şi transportate de catre terţi;
* nu se vor crea depozite de dejecţii întrucât întreaga cantitate va fi evacuată imediat după

depopulare pe baza unor contracte cu terţi;

* curăţarea canalelor de colectare a apelor pluviale pentru a evita colmatarea acestora şi

asigurarea secţiunii de scurgere corespunzătoare;

* inspecţia periodică a stării de integritate a radierelor betonate pe platformele exterioare,

în depozitul de dejecţii deja existent pe amplasament şi starea de etanşeitate a bazinelor vidanjabile şi a reţelelor de canalizare;

* se interzice cu desavârşire evacuarea şi/sau depozitarea dejecţiilor în cursurile de apă sau pe malurile acestora;

*Pentru factorul de mediu aer*

* aplicarea celor mai bune tehnici BAT-BREF pentru reducerea reducerea emisiilor de amoniac prin:
* utilizarea unei diete care determină reducerea cantităţilor de azot excretat;
* utilizarea de sisteme de adăpare care nu permit scurgerile;
* colectarea uscată a dejecţiilor;
* utilizarea litierei de paie pentru colectarea dejecţiilor;
* utilizarea ventilaţiei forţate pentru uscare parţială a dejecţiilor din halele de creştere în scopul reducerii emisiilor difuze de metan, protoxid de azot, amoniac;
* eliminarea de pe amplasament a dejecţiilor imediat după colectarea din hale, excluzându-se astfel emisiile de amoniac rezultate din stacarea dejecţiilor în depozitul de dejecţii;
* aplicarea celor mai bune tehnici disponibile pentru reducerea emisiilor de particule din hale:
* utilizarea ca litieră a paielor netocate;
* asigurarea unei viteze moderate de circulare a aerului în hale;
* utilizarea de sisteme de încălzire a halelor cu randamente de circa 99%, astfel reducându-se emisiile de poluanti prin reducerea consumului de combustibil;
* utilizarea la sistemele de încălzire a halelor de combustibil lichid distilat, cu continut redus de sulf pentru reducerea emisiilor de parcule şi oxizi de sulf;
* folosirea de utilaje mobile şi de vehicule cu capacităţi medii, adecvate lucrărilor necesare, cu consumuri reduse de carburant şi numai pe perioade strict necesare (1,5 – 3 ore/zi), ceea ce determină reducerea la minimum a emisiilor de poluanţi atmosferici asociaţi.

Pentru factorul de mediu sol/subsol:

* evacuarea dejecţiilor din hale şi din incinta de depozitare se va face doar în perioade uscate;
* stocarea furajului în fermă în spaţii de stocare specifice (silozuri închise);
* stocarea produselor chimice utilizate în fermă se face în incinte închise cu acces controlat;
* stocarea produselor/ambalajelor produselor utilizate în vidul sanitar se face în spaţiu închis;
* depozitarea deşeurilor cu regim special (cadavre) se face în spaţiile special prevăzute asigurate; nu se depozitează dejecţii în fermă, iar cadavrele în lăzi frigorifice;
* suprafeţele aferente funcţiunilor sunt în totalitate betonate;
* s-a prevăzut refacerea rigolelor de colectare a apelor pluviale;
* s-au prevăzut bazine de stocare pentru apele uzate (bazin vidanjabil);
* pe terenul liber din incinta sunt amenajate zone verzi
* se vor elabora şi aduce la cunoştinţa angajaţilor regulamentele de ordine interioară; planul de prevenire, combatere şi intervenţie în caz de poluare accidentală; planul de întreţinere şi reparaţii;
* se vor gestiona corespunzător deşeurile rezultate din fermă;
* nu se vor arde deşeuri în incinta fermei;
* nu se vor crea depozite pe suprafeţe neamenajate, chiar daca acestea au caracter temporar;
* se vor vidanja ori de câte ori va fi nevoie bazinele pentru apele uzate, dar nu mai puţin de două ori/an;
* accesul pe amplasament va fi restricţionat pentru persoanele neautorizate;
* prin programul nutriţional care se va aplica în ferma se va reduce conţinutul de N şi P din reteţă şi implicit excreţia acestora în dejecţii.

Pentru zgomot, vibraţii, radiaţii:

* folosirea tehnicilor de control a zgomotului care să asigure că zgomotul produs de instalaţie nu conduce la cauze rezonabile de sesizări ale populaţiei din zonă;
* utilizarea de ventilatoare silenţioase cu turaţie reglabilă;
* reducerea vitezei autovehiculelor grele în zona protejată – zona rezidenţială a localitaţilor Panic şi Hereclean (viteza scazută poate reduce nivelul de zgomot cu până la 5dB);
* conducerea preventivă a autovehiculelor grele (conducerea calmă creează mai puţin zgomot decât frecventele schimbări de acceleraţie şi frânari);
* mentenanţa adecvată a echipamentelor din fermă, în special a sistemelor de ventilaţie.

Pentru deşeuri:

* deşeurile generate ca urmare a desfăşurării activităţii (deşeuri menajere, deşeuri de ambalaje rezultate de la produsele utilizate în tratamente veterinare şi lucrări de dezinfecţie-dezinsecţie-deratizare, deşeuri de fier, cadavre, dejectii) vor fi colectate selectiv şi stocate temporar, corespunzător prevederilor legislaţiei specifice, în spaţiile special amenajate, în vederea eliminării/valorificării;
* identificarea continuă şi punerea în practică a posibilităţilor de prevenire a generării deşeurilor;
* este interzisă evacuarea şi/sau depozitarea dejecţiilor direct pe sol şi/sau în alte zone neamenajate; în acest sens au fost contractate firme specializate şi autorizate (SC ER Agro Germ SRL, Schuetzagra Impex SRL, Agro Sanktana SRL), care să preia în întregime responsabilitaţile utilizării dejecţiilor ca îngraşamânt pe terenurile agricole; în contract va fi prevazută o clauză privind obligativitatea de realizare a studiilor agrochimice şi programelor de fertilizare pentru terenurile pe care se face fertilizarea cu dejecţiile din fermă;
* participarea activă şi angajamentul personalului de la toate nivelurile cu privire la minimizarea generării deşeurilor;

Pentru siguranta instalaţiei

* operatorul a întocmit Planul operativ de prevenire şi management al situaţiilor de urgenţă;
* în cazul producerii unui accident se va notifica imediat GNM - Comisariatul Judeţean Sălaj, APM Sălaj şi Sistemul de Gospodărire a Apelor Sălaj.

**c) măsuri pentru închidere/demolare/dezafectare și reabilitarea terenului în vederea utilizării ulterioare, precum și efectul implementării acestora:**

Încetarea activităţii şi aducerea amplasamentului într-o stare care să permită folosinţa ulterioară se va face astfel încât să nu genereze efecte negative în timpul închiderii şi să minimizeze impactul potenţial pemanent după încetarea activităţii. Astfel se va elabora planul de închidere al instalaţiei care va avea în vedere ca amplasamentul să fie lăsat într-o condiţie ce să permită utilizarea lui în viitor şi se va baza pe următoarele:

* curaţirea mecanică a halelor;
* spălarea şi dezinfectarea halelor;
* golirea apelor uzate din toate structurile subterane (canalizari, bazine) şi evacuarea acestora;
* colectarea şi evacuarea din incintă a tuturor materialelor, deşeurilor menajere şi tehnologice;
* spălarea şi dezinfectarea structurilor subterane şi supraterane;
* se vor dezafecta echipamentele tehnologice şi construcţiile – inclusiv structuri subterane ale acestora, dacă folosinţa ulterioara a terenului o solicita; terenul va fi predat liber de sarcini;
* se va face analiza calităţiiii factorilor de mediu pe amplasament şi se vor aplica măsuri pentru remediere dacă este cazul.

# **IV. Condiții care trebuie respectate:**

**1. În timpul realizării proiectului:**

1. **condiții de ordin tehnic cerute prin prevederile actelor normative specifice (românești sau comunitare):**

* titularul are obligatia de-a lua măsuri de prevenire a evacuărilor necontrolate de ape uzate în perioada de execuţie a investiţiei;
* asigurarea unui management riguros, cu responsabilităţi clar stabilite pentru toate activităţile care folosesc produse ce ar putea afecta calitatea apelor evacuate;
* investitia se va realiza cu respectarea legislaţiei privind protectia mediului în vigoare şi a tuturor conditiilor impuse prin avizele de specialitate menţionate în Certificatul de urbanism nr. 21 din 05.03.2015 eliberat de Primăria Comunei Hereclean sau solicitate în cadrul şedinţelor CAT;
* executarea lucrărilor se va face cu respectarea condiţiilor din prezentul act administrativ şi a documentaţiei tehnice depuse;
* se vor respecta condiţiile impuse prin actele de reglementare emis de alte autorităţi.

1. **condiții de ordin tehnic care reies din raportul privind impactul asupra mediului care integrează concluziile evaluării adecvate, după caz:**

* implementarea sistemului termoizolant cu polistiren de 100 mm;
* împrejmuirea perimetrului fermei, spre zonele locuite, cu grad compact din panouri de beton cu înălţimea de 1,8 m, mărginit la interior şi exterior de perdele arboricole;
* la finalizarea investiţiei toate suprafeţele ocupate se vor aduce la forma iniţială:
* ridicarea tuturor materialelor rămase la locul de desfăşurare al lucrărilor;
* împrăştierea pământului excavat, nivelarea zonelor adâncite pe parcursul lucrărilor de construcţii montaj;
* reafacerea zonelor înierbate acolo unde acestea au fost deteriorate.

1. **condițiile necesare a fi îndeplinite în timpul organizării de șantier:**

* la realizarea proiectului nu este necesară amenajarea unei platforme de organizare de şantier, spaţiile existente în cadrul fermei iniţiale urmând a fi utilizate temporar în acest sens;
* vor fi acţiuni specifice de construcţii/montaj ce nu vor presupune însă mobilizarea de utilaje şi echipamente de capacitate mare şi medie;
* combustibilul utilizat pentru utilaje este motorina, care nu va fi depozitată în cadrul punctelor de lucru, alimentarea se va face de la rezervoare remorcate de tractoare, autocisterne sau cisterne de capacitate mică (autotractate sau amplasate pe vehicule cu platforma).
* utilajele şi sculele ce funcţionează cu curent electric vor fi alimentate de la un grup generator, iar cele care funcţionează cu aer comprimat de la un motocompresor. Ambele echipamente (generator si motocompresor), alimentate cu motorina, se încadreaza în limitele de noxe emise, respectiv de zgomot, se va face verificarea acestora;
* pe perioada construcţiei se vor utiliza scule şi unelte de mână (lopeţi, târnacoape, hârlete, cangi, securi, motoferastraie, tapina, perii de sârma, etc.).
* utilajele, echipamentele şi sculele vor fi verificate zilnic pentru prevenirea oricăror incidente ce ar putea duce la ranirea manipulanţilor sau producerea unor accidente ecologice;
* uleiurile (de motor, hidraulice, etc.) pentru funcţionarea vehiculelor de transport şi a utilajelor nu se vor depozita în incinta şantierelor de lucru, manoperele de întretinere sau reparatii urmând a se realiza în incinta unor unităţi specializate din localităţile din imediata proximitate.

1. **planul de monitorizare a mediului:**

* nu este cazul.

|  |  |  |  |  |
| --- | --- | --- | --- | --- |
| **Nr. Crt.** | **Denumire raport** | **Frecvență de raportare** | **Perioada depunerii raportului** | **Acces aplicații SIM** |
|  |  |  |  |  |

**2. În timpul exploatării:**

1. **condițiile necesare a fi îndeplinite în funcție de prevederile actelor normative specifice:**

* funcţionarea fermei va fi reglementată prin autorizaţia integrată de mediu, conform Ord. 818/2003 privind procedura de emitere a autorizatiei integrate de mediu;
* sistemul constructiv al halelor, sistemul de creştere şi adăpostire, precum şi formula nutriţională şi sistemul de furaje (pe faze) aplicate în fermă răspund cerinţelor BAT/BREF;
* capacitatea proiectată va respecta prevederile legislaţiei în vigoare cu privire la standardele minime pentru protecţia păsărilor;
* gestionarea dejecţiilor, a apelor tehnologice uzate din bazine se va realiza în conformitate cu prevederile legale în vigoare;
* colectarea şi stocarea temporară a deşeurilor generate din activitate se va face în spaţii special amenajate, conform legislaţiei specifice în vigoare;
* valorificarea/eliminarea deşeurilor rezultate se va face prin intermediul unor societăţi specializate autorizate;
* mentinerea şi întreţinerea perdelei arboricole;
* titularul va notifica la finalizarea investiţiei APM Sălaj în scopul verificării respectării condiţiilor impuse prin prezentul acord.

***Aer înconjurător*:**

Activitatea desfăşurată pe amplasament nu trebuie să conducă la o deteriorare a calităţii aerului prin depăşirea valorilor limită stabilite prin Legea 104/2011 privind aerul înconjurător la indicatorii de calitate specifici activităţii şi cele stabilite prin STAS 12574/87.

Pentru amoniac, valorile rezultate in urma desfasurarii activitatii, se vor încadra în limitele prevăzute în STAS 12574/1987 privind conditiile de calitate a aerului in zonele protejate.

***Ape uzate menajere şi tehnologice:***

Apele uzate vidanjate descărcate în staţia de epurare vor respecta limitele maxime admise prin NTPA 002, aprobat prin H.G. nr. 188/2002 cu modificările şi completările ulterioare, privind condiţiile de descărcare în mediul acvatic a apelor uzate, precum şi cerinţele operatorului staţiei.

***Apa subterană:***

Valorile limita pentru poluanţii din apele subterane vor respecta valorile de prag stabilite în Ordinul nr. 621/2014 privind aprobarea valorilor de prag pentru apele subterane din România.

***Sol şi subsol:***

limitele admise în sol pentru poluanţii specifici activităţii, prezenţi în solul din incinta societăţii nu pot să depăşească valorile de referinţă stabilite prin **Ord. MAPPM nr. 756/1997** pentru aprobarea reglementării privind evaluarea poluării mediului.

***Zgomot:***

Nivelul de zgomot la limita incintei unitatii se va incadra in limitele prevazute in STAS 10009/1988, respectiv valoarea maxima de 65 dB(A).

***Miros:***

Conform STAS 12574/87 – Condiţii de calitate pentru aerul din zonele protejate, se consideră că emisiile de substanţe puternic mirositoare depasesc concentratiile maxim admise atunci cand in zona de impact, mirosul lor dezagreabil si persistent este sesizabil olfactiv.

***Deşeuri:***

Gestionarea deşeurilor rezultate din activitatea se va face cu respectarea prevederilor Legii nr. 211/2011, republicată privind regimul deşeurilor şi Legea mediu nr. 195/2005 cu modificările şi completările ulterioare.

1. **condiții care reies din raportul privind impactul asupra mediului, respectiv din cerințele legislației comunitare specifice:**

* verificarea pemanentă a stării de funcţionare a:
* utilajelor şi autovehiculelor;
* sistemului de colectare a apelor uzate;
* incintei pentru dejecţii deja existente pe amplasament (pentru evitarea oricărui incident din imediata proximitate);
* drumurilor din incintă;
* operatorul va stabili necesităţile de pregătire a personalului şi va asigura instruirea acestuia;
* obligaţia implementării şi monitorizării măsurilor prevăzute în proiect pentru minimizarea impactului asupra mediului.

1. **pentru** **instalațiile care intră sub incidența legislației privind prevenirea și controlul integrat al poluării:**

* se vor respecta principiile tehnologice de bază în creşterea păsărilor, privind categoria de vârstă cu referire la densitatea puilor în adăpost, temperatură, luminozitate, ventilaţie, concentraţia noxelor în aer, calitatea aşternutului şi furajelor,
* ventilaţia halelor va asigura un coeficient de minim 3,6 mc/kg viu şi oră, şi va fi asigurată permanent fară să depăşească viteza admisibilă a curenţilor de aer;
* utilizarea de instalaţii automatizate pentru controlul microclimatului;
* curăţarea regulată a sistemelor de ventilaţie, pentru a evita înfundarea;
* izolarea corespunzǎtoare a clǎdirilor;
* contorizarea consumului, inregistrarea, în vederea analizei periodice a eficientei energetice;
* iluminarea halelor cu sisteme care asigură un consum redus de energie;
* se va asigura o mentenanţă adecvată a echipamentelor pentru controlul zgomotului;
* spălarea adăposturilor şi echipamentelor în perioada de vid sanitar, este indicat ca spălarea să se realizeze cu echipamente cu jet sub presiune;
* folosirea sistemelor de adǎpare cu pierderi cât mai reduse;
* calibrarea instalaţiilor de adăpare pentru a evita pierderile sub forma de băltiri sau pe reţea;
* contorizarea consumurilor de apă;
* detectarea şi repararea imediată a defecţiunilor în instalaţii.
* aplicarea unor tehnici nutritionale care să minimizeze cantitatea de fosfor si de azot din dejectii;
* respectarea tehnicilor de nutritie care tin seama de vârsta animalelor;
* planificarea operaţiilor de verificare şi întreţinere/reparare a instalaţiilor din fermă;
* stocarea temporară a dejecţiilor pe platforme betonate cu capacitate suficientǎ pentru perioadele când acestea nu se pot aplica pe teren.

1. **respectarea normelor impuse prin legislația specifică din domeniul calității aerului, managementul apei, managementul deșeurilor, zgomot, protecția naturii:**

* Legea 104/2011, cu modificările ulterioare privind calitatea aerului înconjurător;
* STAS 12.578/1987 privind condiţiile de calitate a aerului din zole protejate;
* Legea apelor nr. 107/1996, cu modificările şi completările ulterioare;
* Ord. 621/2104 privind aprobarea valorilor de prag pentru apele subterane din România;
* Hotărârea nr. 188/2002 pentru aprobarea unor norme privind conditiile de descărcare în mediul acvatic a apelor uzate;
* Legea 211/2011, privind regimul deşeurilor, republicată;
* HG nr. 856/2002 privind evidenţa gestiunii deşeurilor şi pentru aprobarea listei cuprinzând deseurile, inclusiv deseurile periculoase, cu modificarile ulterioare;
* HG nr. 1061/2008 privind transportul deseurilor periculoase si nepericuloase pe teritoriul Romaniei;
* prevederile Ord. M.A.P.P.M. nr. 756/1997 pentru aprobarea Reglementarii privind evaluarea poluarii mediului, cu modificarile si completarile ulterioare.
* STAS 10009/1988 privind “Acustica în construcţii. Acustica urbană“ – limitele admisibile ale nivelului de zgomot;

1. **planul de monitorizare a mediului, cu indicarea componentelor de mediu care urmează a fi monitorizate, a periodicității, a parametrilor și a amplasamentului ales pentru monitorizarea fiecărui factor:**

**3. În timpul închiderii, dezafectării, refacerii mediului și postînchidere**

1. **condiții necesare a fi îndeplinite la închidere/dezafectare/demolare:**

* titularul are obligaţia de a notifica autoritatea competentă pentru protecţia mediului dacă intervin elemente noi, necunoscute la data emiterii actelor de reglementare, precum şi asupra oricăror modificări ale condiţiilor care au stat la baza emiterii actelor de reglementare, înainte de realizarea modificării (inclusiv în cazul în care urmează să deruleze sau să fie supuşi unei proceduri de vânzare a pachetului majoritar de acţiuni, vânzare de active, fuziune, divizare, concesionare ori în alte situaţii care implică schimbarea titularului activităţii, precum şi în caz de dizolvare urmată de lichidare, lichidare, faliment, încetarea activităţii) cf. OUG nr. 195/2005, aprobată cu modificări şi completări prin Legea nr. 265/2006 cu modificări şi completări ulterioare, privind protecţia mediului; îndeplinirea obligaţiilor de mediu este obligatorie;
* titularul va solicita la autoritatea competentă pentru protecţia mediului (A.P.M. Sălaj) obligaţiile de mediu la încetarea activităţii, conform OUG. 195/2005 cu modificările şi completările ulterioare;
* să respecte prevederile aplicabile din OUG nr. 68/2007 privind răspunderea de mediu cu referire la prevenirea şi repararea prejudiciului asupra mediului, aprobată prin Legea nr. 19/2008, şi modificată prin OUG nr. 15/2009.

1. **condiții pentru refacerea stării inițiale/reabilitare în vederea utilizării ulterioare a terenului:**

Dezafectarea echipamentelor şi construcţiilor din fermă se va face în funcţie de folosinţa ulterioară a terenului, în acest caz fiind necesare următoarele:

* elaborarea unui proiect tehnic pentru dezafectare;
* solicitarea autorizaţiei de demolare;
* execuţia lucrărilor în concordanţă cu prevederile proiectului tehnic;
* deşeurile din construcţii rezultate vor fi eliminate sau valorificate integral, în concordanţă cu prevederile legilslative privind regimul deşeurilor;
* terenul va fi lăsat liber de sarcini;
* se vor întreprinde acţiuni de ecologizare a zonei, în situaţia în care folosinţa ulterioară o cere;
* se vor preleva probe pentru investigarea calităţii factorilor de mediu din zona amplasamentului şi se vor aplica măsuri de remediere dacă va fi cazul.

1. **planul de monitorizare a mediului, cu indicarea componentelor de mediu care urmează a fi monitorizate, a periodicității, a parametrilor și a amplasamentului ales pentru monitorizarea fiecărui factor:**

|  |  |
| --- | --- |
| **Punct de prelevare probe** | **Justificare** |
| În zona bazinelor subterane pentru ape uzate | Este o zonă susceptibilă la poluare |
| În zona halelor de creştere a puilor | Este o zonă susceptibilă la poluare |
| Freatic – sursă subterană de apă | Pentru investigarea calităţii apelor subterane, în special identificarea poluării cu substante organice, pH, CBO5, CCO-Cr, MTS, Ntot, Ptot |

# **V. Informații cu privire la procesul de participare a publicului în procedura derulată:**

**● când și cum a fost informat publicul, pe etape ale procedurii derulate:**

Pe parcursul derulării procedurii de evaluare a impactul asupra mediului în vederea emiterii acordului de mediu, publicul a fost informat astfel:

**a) depunerea solicitării**:

* anunţ public privind depunerea solicitării de emitere a acordului de mediu, postat de către APM Sălaj pe site-ul propriu în data de 19.03.2015, iar de către titular prin publicare în ziarul Graiul Sălajului în data de 18.03.2016 şi prin afişare/înregistrare la sediul Primăriei Comunei Hereclean cu nr. 1580/19.03.2015, respectiv la punctul de lucru din loc. Panic, nr.22/A, com. Hereclean cu nr. 60/19.03.2016;

**b)** **etapa de încadrare**:

* proiectul deciziei etapei de încadrare, afişat pe pagina de internet de către APM Sălaj în data de 23.03.2016, prin care este anunţat publicul că proiectul se supune evaluării impactului asupra mediului și se supune evaluării adecvate;
* anunţ public privind decizia etapei de încadrare, postat de către APM Sălaj pe site-ul propriu în data de 23.03.2016, iar de către titular prin publicare în ziarul Graiul Sălajului în data de 26.03.2016 şi prin afişare/înregistrare la sediul Primăriei Comunei Hereclean cu nr. 1726/26.03.2016, respectiv la punctul de lucru din loc. Panic, nr. 22/A, com. Hereclean cu nr. 63/19.03.2016;

**c)** **dezbaterea publică:**

- anunţ public privind dezbaterea publică, postat de către APM Sălaj pe site-ul propriu în data de 15.06.2016, iar de către titular prin publicare în ziarul Graiul Sălajului în data de 18.06.2016 şi prin afişare/înregistrare la sediul Primăriei Comunei Hereclean cu nr. 4020/18.06.2016, respectiv la punctul de lucru din loc. Panic, nr. 22/A, com. Hereclean cu nr. 93/18.06.2016;

**d) decizia de emitere a acordului:**

- anunţ public privind emiterea acordului de mediu, postat de către APM Sălaj pe site-ul propriu în data de ........2016; iar de către titular prin publicare în ziarul Graiul Sălajului în data de ......... şi prin afişare/înregistrare la sediul Primăriei Comunei Hereclean cu nr. ........., respectiv la punctul de lucru din loc. Panic, nr. 22/A, com. Hereclean cu nr. .......

**● când și cum a participat publicul interesat la procesul decizional privind proiectul:**

- pe parcursul derulării procedurii nu au fost comentarii/opinii/observații din partea publicului interesat.

**● cum au fost luate în considerare propunerile/observațiile justificate ale publicului interesat:**

- pe parcursul derulării procedurii nu au fost comentarii/opinii/observații din partea publicului interesat.

**● dacă s-au solicitat completări/revizuiri ale raportului privind impactul asupra mediului și dacă acestea au fost puse la dispoziția publicului interesat:**

- în şedinţa CAT din 27.07.2015 în urma parcurgerii etapei de analiză a calităţii raportului privind impactul asupra mediului s-a stabilit respingerea raportului;

- raportului privind impactul asupra mediului modificat a fost pus la dipoziţia publicului, prin publicare pe site-ul APM Sălaj, spre informare pentru o perioadă de 15 zile, conform prevederilor Ord. MMP nr. 135/2010 privind aprobarea metodologiei de aplicare a evaluării impactului asupra mediului pentru proiecte publice şi private, art. 24.

**Avize prealabile emise de alte autorităţi**:

* Certificat de urbanism nr. 21din 05.03.2015 emis de Primăria Comunei Hereclean;
* Aviz de gospodărire a apelor, nr. 159 din 28.05.2015, eliberat de Administraţia Naţională “Apele Române”, Administraţia Bazinală de Apă ”Someş – Tisa” Cluj – Napoca;
* Notificare nr. 154/23.06.2016 de certificare de sănătate publică a conformităţii cu reglementările legale în vigoare privind normele de igienă şi sănătate publică emisă de Direcţia de Sănătate Publică Sălaj.

**Alte acte/documente care au stat la baza emiterii acordului de mediu:**

* cerere de solicitare a acordului de mediu, înregistrată la A.P.M. Sălaj cu nr. 1513/09.03.2015;
* notificare şi memoriu de prezentare întocmite de Unitatea de Suport pentru Integrare SRL ;
* plan de situaţie, plan de încadrare în zonă;
* proces verbal de verificare a amplasamentului, înregistrat la A.P.M. Sălaj cu nr. 1 din 16.03.2015;
* decizia etapei de evaluare iniţială nr. 34/16.06.2015;
* decizia etapei de încadrare nr. 1 din 06.04.2015;
* îndrumar nr. 1/14.04.2015 în urma parcurgerii etapei de definire a domeniului evaluării şi de realizare a raportului privind impactul asupra mediului și a studiului de evaluare adecvată;
* depunere Raport privind impactul asupra mediului, elaborat de către Unitatea de Suport pentru Integrare SRL, înregistrat la APM Sălaj cu nr. 3443/11.06.2015;
* proces verbal al dezbaterii publice din 08.07.2015, înregistrat la Primăria Comunei Hereclean cu nr. 4327/08.07.2015 şi la APM Sălaj cu nr. 4094/09.07.2015;
* depunere Raport privind impactul asupra mediului modificat, elaborat de către Unitatea de Suport pentru Integrare SRL, înregistrat la APM Sălaj cu nr. 729/05.02.2016;
* dovadă achitare plată tarif și taxă pe etape procedurale: chitanţele nr. 10763/06.03.2015, 10819/19.03.2015, 11173/11.06.2015 şi OP din 04.08.2016.

**Răspunderea pentru corectitudinea informațiilor puse la dispoziția autorității competente pentru protecția mediului și a publicului revine în întregime titularului proiectului.**

**În cazul în care proiectul suferă modificări, titularul este obligat să notifice în scris autoritatea publică pentru protecția mediului emitentă asupra acestor modificări.**

**Prezentul acord de mediu este valabil pe toată perioada punerii în aplicare a proiectului.**

**Nerespectarea prevederilor prezentului acord de mediu atrage suspendarea și anularea acestuia, după caz.**

**Prezentul acord de mediu poate fi contestat în conformitate cu prevederile H.G. nr. 445/2009 și ale Legii contenciosului administrativ nr. 554/2004, cu modificările și completările ulterioare.**

**Prezentul Acord de Mediu conține 22 de pagini și a fost redactat în 3 exemplare originale.**

**Prezentul acord nu exonerează de răspundere proiectantul și constructorul in cazul producerii unor accidente în timpul execuției lucrărilor.**

**DIRECTOR EXECUTIV,**

**Dr. ing. Aurica GREC**

**Șef serviciu Avize, Acorduri, Autorizaţii**

ing. Gizella Balint

**Întocmit,**

cons. Anca Groşan